P r  e d k l a d a c i a   s p r á v a

 	Vyhodnotenie  realizácie Opatrení vlády SR na realizáciu Koncepcie nového spôsobu financovania ochrany životného prostredia predkladá minister životného prostredia SR na rokovanie vlády SR v zmysle bodu B. 3 uznesenia vlády SR č. 664/2000 zo dňa 23. augusta 2000 k návrhu Koncepcie nového spôsobu financovania ochrany životného prostredia a časovému a vecnému harmonogramu konkrétnych opatrení v súlade s požiadavkami EÚ na kvalitu životného prostredia, ako aj na výsledky screeningu sektoru životného prostredia.

	V predmetnom materiáli je komplexne hodnotený súčasný stav v plnení opatrení a úloh k návrhu Koncepcie nového spôsobu financovania ochrany životného prostredia a časového a vecného harmonogramu konkrétnych opatrení v súlade s požiadavkami EÚ na kvalitu životnného prostredia, ako aj na výsledky screeningu sektoru životného prostredia.

	Pri hodnotení sa vychádzalo z podkladov odborných útvarov MŽP SR, ako aj zo stanovísk a podkladov zainteresovaných rezortov.

	Vyhodnocované opatrenia sú členené do štyroch skupín:

I. 	  Opatrenia, vyplývajúce zo schválených uznesení vlády SR a právnych predpisov - 8
II. 	  Opatrenia, realizácia ktorých je nevyhnutná už v roku 2001 - 3
III. 	 Opatrenia, realizácia ktorých vyplýva z pripravovaných koncepčných materiálov a právnych  
       predpisov - 4
IV. 	 Opatrenia, vyplývajúce zo systému ekonomických nástrojov v životnom prostredí a daňovej 
       reformy - 5

	Už pri predkladaní Koncepcie nového spôsobu financovania ochrany životného prostredia si predkladatelia uvedomovali, že požiadavky presahujú možnosti štátneho rozpočtu. Požiadavky však vyplynuli z reálnych potrieb starostlivosti o životné prostredie, ktoré úzko súvisia s plnením reálnych uznesení vlády SR, ako aj implementáciu už prijatých právnych predpisov a vládou schválených akčných plánov a programov. Takéto úlohy sú zaradené do prvej skupiny opatrení. Ide predovšetkým o zabezpečovanie monitorovania zložiek životného prostredia v zmysle uznesenia vlády  SR č. 7/2000, Akčný plán pre dopravu a životné prostredie (uznesenie vlády SR č. 102/1999), Akčný plán pre implementáciu Národnej stratégie ochrany biodiverzity na Slovensku (uznesenie vlády SR č. 515/1998), Národný environmentálny akčný program Slovenskej republiky II (uznesenie vlády SR č. 1112/1999), Národný program  environmentálneho hodnotenia a označovania výrobkov v SR (uznesenie vlády SR č. 97/1996), Program podpory zavádzania systémov environmentálneho manažmentu a auditu  v malých a stredných podnikoch. Na plnenie týchto úloh bolo požadovaných pri príprave štátneho rozpočtu na rok 2001 celkom 571,53 mil. Sk. Na relizáciu opatrení, zaradených do prvej skupiny, bolo zo štátneho rozpočtu pridelených 254,32 mil. Sk, t. j. 44,5 % . Pri príprave štátneho rozpočtu na rok 2002 bolo požadovaných  celkom  452,53 mil. Sk, pridelených na realizáciu týchto opatrení bolo 208,03 mil. Sk, t. j. 45,97 %.

	Do druhej skupiny sú zahrnuté opatrenia, ktorých realizácia je nevyhnutná už v roku 2001. Popri účasti SR na programoch EÚ PHARE, ISPA, SAPARD je veľmi dôležité sledovanie a vykazovanie ekonomických ukazovateľov v oblasti životného prostredia. Realizácia tohto opatrenia je ohrozená, keďže finančné prostriedky, určené na štatistické zisťovania zo štátneho rozpočtu sa Štatistickému úradu SR pri nezmenšujúcom rozsahu úloh každoročne znižujú. Požiadavka na nevyhnutné finančné prostriedky vo výške 20 mil. Sk, uplatňovaná v rozpočte už na rok 2001, ani v roku 2002  nebola akceptovaná. 
	
Na realizáciu opatrení v tretej skupine (úlohy z Akčného plánu pre životné prostredie a zdravie obyvateľov SR II, Agroenvironmentálneho programu, Koncepcie vodohospodárskej politiky a Programu podpory vstupu nových investorov do existujúcich výrobných objektov)  boli uplatňované finančné prostriedky v rozpočte na rok 2001 vo výške 925,0 mil. Sk. Zo štátneho rozpočtu bolo pridelených  800,0 mil. Sk, čo predstavuje 86,5 %. V rozpočte na rok 2002 boli uplatnené  požiadavky na štátny rozpočet vo výške 5 635,30 mil. Sk. Zo štátneho rozpočtu bolo pridelených 616,332 mil. Sk, t. j. 10,94 %.
	 	
Celkovo bolo pri príprave rozpočtu na rok 2001 uplatňovaných 1 517,93 mil. Sk, čo predstavuje 17,29 % z vyčíslenej potreby finančných prostriedkov  (8 778,25 mil. Sk).  Pridelené finančné prostriedky zo štátneho rozpočtu na rok 2001 predstavujú sumu 1 054,32 mil. Sk, t. j. 69,46 % z uplatňovaných finančných prostriedkov a 12,01 % z vyčíslenej potreby uvedenej v Prílohe č. 2 a dodatku návrhu Koncepcie nového spôsobu financovania ...
	 
Pri príprave rozpočtu na rok 2002 bola celkovo uplatňovaná požiadavka vo výške             6 087,83 mil. Sk. Pridelené finančné prostriedky zo štátneho rozpočtu predstavujú sumu  824,362 mil. Sk, t. j. 13,54 %  z uplatňovaných  finančných prostriedkov a 9 % z vyčíslenej potreby.
            
V nadväznosti na nevyhnutnosť obmedzovať nerovnovážne tendencie, pretrvávajúce v ekonomike, znižovanie tlaku na výdavkovú stránku verejnej správy a postupné prispôsobovanie spotreby rozpočtovej sféry reálnym zdrojovým možnostiam, prijala vláda viaceré opatrenia na racionalizáciu výdavkov verejnej správy. Zámerom v štrukturálnom smerovaní kapitálových výdavkov štátneho rozpočtu bolo prednostné zabezpečenie potrieb  rozostavaných stavieb a optimalizácia rozsahu účasti štátu na financovaní infraštrukturnych projektov v súlade so strednodobými hospodárskymi prioritami. Zámerom v rámci skvalitňovania finančného manažmentu štátu je hodnotiť a smerovať vývoj verejných financií tak, aby sa zvýšila efektívnosť a transparentnosť finančných tokov vo všetkých zložkách verejných financií a zvýšila sa finančná a rozpočtová disciplína. Reformným opatrením je zrušenie  9 štátnych fondov a ich integrácia do príslušných rozpočtových kapitol od 01.01.2002 a 1 fondu od 01.01.2003. Transformácia štátnych fondov úzko nadväzuje na použitie programového rozpočtovania.

Jedným zo základných opatrení, nevyhnutných na dosiahnutie vytýčených cieľov, je nový prístup k tvorbe štátneho rozpočtu. Pri spracovaní návrhu štátneho rozpočtu na rok 2002 sa uplatnil agregovaný prístup pri rozpise výdavkových limitov na úrovni rozpočtových kapitol, pričom vláda SR už v prvom polroku 2001 schválila záväzné limity výdavkov pre rozpočtové kapitoly. Prioritne sa zohľadňovala obligatórnosť výdavkov, to znamená, že je ich poskytovanie nárokové, resp. podmienené zákonmi. Tieto reformné zmeny mali výrazný vplyv na uplatňovanie finančných prostriedkov z titulu realizácie opatrení, vyplývajúcich z uznesenia vlády SR č. 664/2000 ku Koncepcii nového spôsobu financovania ochrany životného prostredia.… 

Pri spracovaní návrhu štátneho rozpočtu na rok 2002 jednotlivé rezorty rešpektovali Východiská štátneho rozpočtu na rok 2002, schválené vládou Slovenskej republiky, čoho dôsledkom je skutočnosť, že v rámci pridelených finančných prostriedkov nie je možné zabezpečiť realizáciu opatrení, vyplývajúcich z uznesenia vlády SR č. 664/2000, keďže rozpočtovaný objem nepokrýva v plnom rozsahu ani aktivity príslušného rezortu. V dôsledku nedostatku finančných prostriedkov je ohrozené plnenie úloh,  vyplývajúcich z Akčného plánu pre dopravu a životné prostredie, Národného environmentálneho akčného programu II. v oblasti lesného hospodárstva, Akčného plánu pre životné prostredie a zdravie obyvateľov SR II, Koncepcie vodohospodárskej politiky a sledovanie a vykazovanie ekonomických ukazovateľov v oblasti životného prostredia.

	Jedným zo základných a primárnych cieľov finančnej koncepcie v oblasti životného prostredia je zabezpečovať financovanie realizácie spoločnosťou stanovených cieľov environmentálnej politiky v súlade s ekonomickými možnosťami krajiny, a to environmentálne najúčinnejšími a ekonomicky najefektívnejšími spôsobmi.

	Okrem dodržiavania princípu integrácie environmentálnej politiky do ostatných súčastí hospodárskej politiky je pri výbere opatrení finančnej politiky v oblasti životného prostredia potrebné dodržiavať zásadu prevencie, pretože včasné riešenie environmentálnych problémov príslušným opatrením je finančne menej nákladné ako odstraňovanie dôsledkov neriešených environmentálnych problémov. V zmysle týchto zásad boli formulované aj odporúčania pre finančnú politiku a na ne nadväzujúce opatrenia na realizáciu Koncepcie.

Pri zachovaní doterajšieho trendu financovania tvorby a ochrany životného prostredia  nebude možné zabezpečiť zosúladenie existujúceho stavu životného prostredia s cieľmi v oblasti zvyšovania kvality v nadväznosti na Národný program pre prijatie acquis communautaire, medzinárodné dohovory a  záväzky, a v neposlednom rade s cieľmi environmentálnej stratégie SR. Plnenie úloh, vyplývajúcich z uznesenia vlády SR č. 664/2000 zo dňa 23. augusta  2000 k návrhu Koncepcie nového spôsobu financovania ochrany životného prostredia a časovému a vecnému harmonogramu konkrétnych opatrení v súlade s požiadavkami EÚ na kvalitu životného prostredia, ako aj na výsledky screeningu sektoru životného prostredia tak zostane len vo forme deklaratívnej - bez možnosti účinnej a efektívnej realizácie vytýčených cieľov v oblasti životného prostredia.   

	Keďže predkladaný materiál má informatívny charakter, v zmysle Smernice na prípravu a predkladanie materiálov na rokovanie vlády SR (schválenej uznesením vlády SR č. 512 z 13. 06. 2001) sa finančné, ekonomické, environmentálne vplyvy a vplyv na zamestnanosť neuvádzajú.

	Materiál bol predmetom medzirezortného pripomienkového konania, všetky pripomienky boli akceptované a materiál sa na rokovanie vlády SR predkladá bez rozporu.